戲答聖俞
作者：歐陽修
朝代：宋

paragraphs: 鶴行而啄，青玉嘴，枯松脚。
兔蹲而纍，尖兩耳，攢四蹄。
往往於人家高堂浄屋曾見之，錦裝玉軸掛壁垂。
乍見拭目猶驚疑，羽毛襂褷眼睛活，若動不動如風吹。
主人矜誇百金買，云此絕筆人間奇。
畫師畫生不畫死，所得百分三二爾，豈如翫物翫其真。
凡物可愛惟精神，況此二物物之珍。
月光臨靜夜，雪色凌清晨。
二物於此時，瑩無一點纖埃塵。
不惟可醒醉翁醉，能使詩老詩思添清新。
醉翁謂詩老，子勿誚我愚。
老弄兔兒憐鶴雛，與子俱老其衰乎。
奈何反捨我，欲問東家看舞姝。
須防舞姝見客笑，白髮蒼顔君自照。